**REKLAMA**

Reklama je besedilo, ki je namenjeno širokemu krogu uporabnikov. Pojavlja se v tiskani, govorjeni in elektronski obliki. Njen namen je naslovnika vzpodbuditi in prepričati, da bo kaj kupil, obiskal, poizkusil ... ali se čemu odrekel (npr. cigaretam). Poudarjene so predvsem dobre lastnosti in prednosti izdelka ali storitve.

Reklamno sporočilo želi vplivati na naslovnika. Sestavljeno je tako, da naslovnika/bodočega kupca pritegne, zato mora biti jasno in razumljivo oblikovano. Ugotavljajo, da so estetsko pripravljene reklame učinkovitejše.

Naslovnik mora vselej jasno vedeti, kaj se propagira (priporoča), ime podjetja ali proizvajalca, prednosti ali ugodnosti ponujenega.

Reklamno besedilo je skupek besednih in nebesednih znamenj. Besede so pogosto čustveno obarvane in stilno zaznamovane. Razen vsakdanjih besed vsebuje tudi starinske, nenavadne, modne, novotvorjene, celo strokovne besede in slogane oz. gesla.

Reklame v pisani/tiskani obliki imajo različne vrste pisave/tiska, fotografskega materiala, načina predstavitve. Radijske in televizijske pa tudi spletne reklame imajo dodane še zvočne elemente.